
საქართველოს სოფლის მეურნეობის მინისტრის 

ბრძანება №2-208

2005 წლის 7 სექტემბერი 

ქ. თბილისი

საქართველოს ტერიტორიაზე ცხოველთა, მეცხოველეობის ნედლეულისა და პროდუქტების გადაზიდვისას გამოსაყენებელი ვეტერინარული მოწმობების ფორმებისა და მათი გაცემის წესის დამტკიცების შესახებ

 “ვეტერინარიის შესახებ” საქართველოს კანონის 42-ე მუხლის მე-2 პუნქტის “ს” ქვეპუნქტის თანახმად, ვბრძანებ:
1. დამტკიცდეს საქართველოს ტერიტორიაზე ცხოველთა, მეცხოველეობის ნედლეულისა და პროდუქტების გადაზიდვისას გამოსაყენებელი ვეტერინარული მოწმობების თანდართული ფორმა №1-ა და ფორმა №2-ა.

2. დამტკიცდეს საქართველოს ტერიტორიაზე ცხოველთა, მეცხოველეობის ნედლეულისა და პროდუქტების გადაზიდვისას გამოსაყენებელი ვეტერინარული მოწმობების ფორმა №1-ა და ფორმა №2-ა გაცემის თანდართული წესი.

3. ვეტერინარიის დეპარტამენტმა (ჯ. მაღლაკელიძე) უზრუნველყოს ამ ბრძანების რეგისტრაცია იუსტიციის სამინისტროში და გამოქვეყნება კანონმდებლობით დადგენილი წესით.

4. ბრძანება ძალაში შევიდეს გამოქვეყნებისთანავე.

5. კონტროლი ბრძანების შესრულებაზე დაევალოს მინისტრის პირველ მოადგილეს ნ. სარჯველაძეს.

მ. სვიმონიშვილი

საქართველოს ტერიტორიაზე ცხოველთა, მეცხოველეობის ნედლეულისა და პროდუქციის გადაზიდვისას გამოსაყენებელი ვეტერინარული მოწმობების გაცემის წესი


მუხლი 1.

წინამდებარე წესი დამუშავებულია “ვეტერინარიის შესახებ” საქართველოს კანონის საფუძველზე.

ამ წესის მოთხოვნები სავალდებულოა შესასრულებლად სახელმწიფო ვეტერინარული სამსახურებიშათვის.


მუხლი 2.

1. საქართველოს ტერიტორიაზე ცხოველების, მეცხოველეობის ნედლეულისა და პროდუქტების, სხვა ვეტერინარულ კონტროლს დაქვემდებარებული ტვირთების გადაადგილება დასაშვებია მხოლოდ ვეტერინარული მოწმობების ფორმა №1-ა და №2-ა თანხლებით, რომელთაც გასცემენ რაიონების (ქალაქების) სახელმწიფო ვეტერინარი ინსპექტორები. ვეტერინარულ მოწმობაზე მკაფიოდ უნდა იკითხებოდეს გამცემი ვეტერინარი სპეციალისტის ხელმოწერა და სახელმწიფო ვეტერინარული სამსახურის ბეჭდის ანაბეჭდი, რომლითაც მოწმდება ვეტერინარული მოწმობა.

2. ვეტერინარული მოწმობა ფორმა №1-ა იბეჭდება ცენტრალიზებულად სტამბური წესით, დანომრილია, დატანილია წითელი ფერის ორნამენტები, რომლებიც ქმნიან საერთო წითელ ფონს, ივსება ქართულ ენაზე და გაიცემა: ყველა სახის შინაურ და გარეულ ცხოველებზე, მათ შორის ფრინველზე, ბეწვიან ცხოველებზე, ლაბორატორიულ ზოოპარკისა და ზღვის ცხოველებზე, ფუტკარზე, ცოცხალ თევზზე და სხვა ჰიდრობიონტებზე, ცხოველების ემბრიონებზე და სპერმაზე, განაყოფიერებულ ქვირითზე, საინკუბაციო კვერცხზე.

3. ვეტერინარული მოწმობა ფორმა №2-ა იბეჭდება ცენტრალიზებულად სტამბური წესით, დანომრილია, მასზე დატანილია ცისფერ ორნამენტები ბადის სახით, რომელიც ქმნის საერთო ცისფერ ფონს, ივსება ქართულ ენაზე და გაიცემა: ხორცზე (ტანხორცები, ნახევარფაბრიკატები, მეოთხედები, ხორცის ბლოკები, მიღებული ყველა სახის შინაური და გარეული ცხოველებისაგან, ნახევარტანხორცები), სუბპროდუქტებზე, შპიკზე, ნედლ და გადამდნარ ცხიმზე, გამშრალ და დაკონსერვებულ სისხლზე, ხორცპროდუქტებზე (უმად შებოლილი, გამოყვანილი, დამარილებული, მოხარშული, მოხარშულ-შებოლილი, ნახევრადშებოლილი ძეხვეულის ნაწარმი და ხორცის პროდუქტები), ხორცის კონსერვებზე, საკვებ ალბუმინსა და ჟელატინზე; რძესა და რძის პროდუქტებზე (უმი რძე და ნაღები, მშრალი რძის პროდუქტები, კაზეინი, ყველი, ცხოველური კარაქი, რძის კონსერვები); თევზზე (ახალი, გაგრილებული, გაყინული, დამარილებული, შებოლილი, გამოყვანილი); სასურსათო კვერცხზე, მეფუტკრეობის პროდუქტებზე; მეცხოველეობის ნედლეულზე (ტყავი, მატყლი, ბეწვი, ფრთა-ბუმბული, ენდოკრინული და ნაწლავის ნედლეული, სისხლი, ძვალი, სხვა სახის ნედლეული – არასასურსათო სუბპროდუქტები, რქა-ჩლიქის ნედლეული, ჯაგარი, ანავარცხნი, ტყავის ჩამონაჭერი, ტექნიკური ალბუმინი, კაზეინი და ჟელატინი; ნაღველი; ნედლეული ბიოლოგიური მრეწველობისათვის; ნანდირევი ტროფეები); ცხოველთა საკვებზე (ცხოველური წარმოშობის საკვები; პრემიქსები, საკვებდანამატები, საკვები დანიშნულების მიკრობიოლოგიური სინთეზის პროდუქტები სხვა საკვები, მათ შორის მცენარეული წარმოშობის); საკვები მიზნით გამოსაყენებელ ფრინველის სკინტლზე (ნაკელზე).

4. საქართველოს ტერიტორიაზე მოქმედი ვეტერინარული მოწმობები ფორმა №1-ა და №2-ა იბეჭდება საქართველოს სოფლის მეურნეობის სამინისტროს ვეტერინარიის დეპარტამენტის დაკვეთით და გაიცემა დაქვემდებარებულ ორგანიზაციებზე მკაცრი საბუღალტრო აღრიცხვით. ისინი ივსება ორ ეგზემპლარად. შევსებული მეორე პირები (ყუები) სამი წლის განმავლობაში ინახება რაიონის (ქალაქის) მთავარ სახელმწიფო ვეტერინარ ინსპექტორთან.

5. სხვადასხვა მელნით, სხვადასხვა ხელით, შესწორებებით, გაურკვევლად, უბეჭდოდ, ხელმოუწერლად, თანამდებობის სრული დასახელების გარეშე შევსებული ვეტერინარული მოწმობები ითვლება არასრულყოფილად და ანულირდება.

6. კონტროლს ვეტერინარული მოწმობების ფორმა №1-ა და №2-ა აღრიცხვასა და სწორად გაცემაზე აწესებენ რაიონების (ქალაქების) მთავარ სახელმწიფო ვეტერინარი ინსპექტორები.

